Kvartettinn Hinir síungu var tilnefndur sem bæjarlistamenn Snæfellsbæjar á 17. júní hátíðarhöldum í Ólafsvík á mánudaginn . Kvartettinn skipa þeir Stefán Jóhann Sigurðsson , Vigfús Kr . Vigfússon , Gunnar Hjartarson og Bjarni Ólafsson . Stjórnandi kvartettsins og undirleikari er Valentina Kay . Hinir síungu var stofnaður árið 2006 af fjórmenningunum sem allir höfðu verið meðlimir kirkjukórs bæjarins til fjölda ára . Hópurinn hefur komið fram við hin ýmsu tækifæri og sungið fyrir unga sem aldna um allt land sem og utan landssteinanna . Hinir síungu hafa auk þess gefið út tvo geisladiska og er sá þriðji í vinnslu sem væntanlega kemur út í haust . Hópurinn hefur á söngskrá sinni klassísk íslensk dægurlög og hefur einsett sér að syngja ávallt á íslensku . Að sögn Gunnars Hjartarsonar eru meðlimir sönghópsins hæstánægðir með tilnefninguna sem sé þeim mikill heiður . Gunnar segir starf Hinna síungu í miklum blóma og eru alltaf næg verkefni í gangi . „ Við höfum frá stofnun sungið út um land allt ; á Vestfjörðum , Snæfellsnesi , í Borgarnesi , Keflavík og loks í St. Michel í Austurríki og á Kanaríeyjum svo einhver dæmi séu nefnd . Þetta hafa verið af ýmsum tilefnum ; afmælum , jarðarförum og við hátíðlegar messur . Þá höfum við sungið reglulega á Dvalarheimilinu Jaðri í Ólafsvík þar sem við byrjuðum að syngja fyrst , “ segir Gunnar . Meðalaldur kvartettsins er rúmlega 82 ár , yngsti meðlimurinn er 75 ára en sá elsti 89 ára . Gunnar segir starf Hina síungu vera fjórmenningunum afar þýðingarmikið . „ Söngurinn heldur okkur gangandi og höfum við mikla ánægju af honum . Við höfum aldrei tekið krónu fyrir að koma fram og stefnum ekki á að gera það . Fyrst og fremst syngjum við fyrir ánægjuna , “ segir Gunnar að lokum .